ठेकेदारको बदमासीले नौ वर्षमा पनि बनेनन् लुम्बिनीका दुई पुल
पुल निर्माण सुरु भएको नौ वर्ष बित्यो तर अझै पुलले पूर्णता पाएको छैन । पप्पु कन्स्ट्रक्सनले कतिहदसम्म बदमासी गर्छ भन्ने एउटा गतिलो उदाहरण बनेको छ लुम्बिनीको दुई वटा पुल ।
 ‘ अलपत्र पुलले खिज्याउँछन् पर्यटक’सिद्धार्थनगर, वैशाख १५ गते । पुल निर्माण सुरु भएको नौ वर्ष बित्यो तर अझै पुलले पूर्णता पाएको छैन । पप्पु कन्स्ट्रक्सनले कति हदसम्म बदमासी गर्छ भन्ने एउटा गतिलो उदाहरण बनेको छ लुम्बिनीको दुई वटा पुल । गौतम बुद्ध जन्मस्थल लुम्बिनी जाने भैरहवा–लुम्बिनी हुलाकी राजमार्गमै नौ वर्षदेखि २ वटा पुल अलपत्र परेका छन् । “लुम्बिनी पुग्ने सडक त फोरलेन र चिल्लो बनाइएको छ तर बिचमा पुग्दा भने पुल अलपत्र भेटिन्छन्, जसका कारण साँघुरो वान वे बाटोमा सवारी र यात्रुहरू पालैपालो वारिपारि तर्नुपर्छ ।”–लुम्बिनीका पर्यटन व्यवसायी खिम श्रेष्ठको भनाइ छ । यसले गर्दा लुम्बिनी आउने यात्रु तथा पर्यटकमा नकारात्मक सन्देश गइरहेको छ ।तिनाउ र दानव नदीमा निर्माणाधीन दुई वटा पुलको प्रगति नौ वर्षदेखि जहाँको त्यहीँ छ, पुल अलपत्र छन् । पप्पु कन्स्ट्रक्सनले समयमै काम नगरेपछि पुलको हालत बेहाल बनेको हो । काम नभएपछि सरकारले यसलाई दिएको ठेक्का तोडेर रमण डीएलओ इन्फाटेक जेभी ललितपुरसँग ठेक्का सम्झौता गरे पनि पुल निर्माणले भने गति लिन नसकेको हो । पप्पुले यी दुवै पुलबाट साढे पाँच करोड बढी भुक्तानी लगिसकेको छ । भुक्तानी लगेर काम बीचमै छाडेर भागेपछि गएको पुस २७ मा उक्त ठेक्का तोडेर रमण डीएलओ इन्फाटेक जेभीसँग सम्झौता भएको थियो ।तिनाउ र दानव नदीमा बनिसक्नुपर्ने यी पुलहरु अहिले पनि दुई वटा पिलर मात्र ठड्याएर राखिएको छ । आधा भागमा ढलान गरेर छाडिएको छ । १० करोड ३० लाखमा दुई वर्षभित्र बाँकी काम सम्पन्न गर्ने गरी रमणलाई ठेक्का दिए पनि अहिले यो कम्पनीले पनि कामै अगाडि बढाएको छैन ।पुल निर्माणको ठेक्का लिएको पप्पुले पटक पटक म्याद थप्दै अलपत्र पार्दै गरेपछि सडक विभागले गत वर्ष कप्पुसँगको सम्झौता तोडेर रमणलाई ठेक्का दिएको हो । पुल बनाउन भन्दै पप्पुले करिब १३ करोडमा ठेक्का सम्झौता गरेको थियो । सम्झौतापश्चात् तिनाउ पुलमा करिब ४० प्रतिशत र दानवमा करिब ३० प्रतिशत काम गरेर पप्पु कन्स्ट्रक्सन भागेको थियो । पप्पुसँग तिनाउ खोलाको पुल निर्माणका लागि ६ करोड दुई लाख ५६ हजारमा ठेक्का सम्झौता भएको थियो । त्यसै गरी दानव नदीको डण्डा पुल निर्माणका लागि ५ करोड ५६ लाख ८० हजार १ सय १५ रुपैयाँमा ठेक्का सम्झौता गरिएको थियो । हुलाकी सडक आयोजना कपिलवस्तुका प्रमुख विष्णुबाबु पाण्डेले तिनाउ खोला र डन्डा नदीमा पुल निर्माणको काम गर्ने ठेक्का रमण रियल होम इन्फोटेक जेभीले पाएपछि छिटो सम्पन्न गर्न निर्देशन दिएको बताउनुहुन्छ । योे वर्षभित्र तिनाउ पुल सम्पन्न गर्ने र अर्को वर्ष अर्को पुलको काम थाल्ने गरी ठेकेदारले काम गरिरहेको उहाँको दाबी छ ।लुम्बिनी विकास कोषका सूचना अधिकारी डा. हरिध्वज राई लुम्बिनी आउने ९० प्रतिशत पर्यटक यही पुल हुँदै आउने गरेको बताउनुहुन्छ । स्थानीय रमेश चौधरी भन्नुहुन्छ, “एकातिर पर्यटकले सास्ती पाएका छन्,अर्कोतिर सवारीको लामले स्थानीयले थप हैरानी खेप्नुपरेको छ ।” २५ असार २०७१ मा पप्पु बागमती जेभीले २ वर्षमा काम सक्ने गरी जिम्मा लिए पनि म्याद थपसहित २०७५ असार २५ गतेसम्म निर्माण सम्पन्न गर्ने अवधि थियो ।